b"\n_START_ARTICLE_\nEducaci\xc3\xb3 per a la ciutadania i els drets humans\n_START_PARAGRAPH_\nEducaci\xc3\xb3 per a la ciutadania i els drets humans \xc3\xa9s una assignatura que s'imparteix a l'escola amb la finalitat de formar \xc3\xadntegrament tot l'alumnat vetllant pel seu desenvolupament social, cultural i personal. S'imparteix en un curs de prim\xc3\xa0ria, un o dos de l'ESO i coincideix amb la filosofia a Batxillerat des de les reformes curriculars de la LOE._NEWLINE_L'assignatura, que \xc3\xa9s d'una hora setmanal (excepte en el cas del batxillerat), es divideix en dos blocs tem\xc3\xa0tics: un dedicat a l'autoconeixement, l'autoestima, l'autoconcepte... El segon bloc es basa en els foments de la societat democr\xc3\xa0tica: des de l'educaci\xc3\xb3 en drets humans fins als serveis que ens ofereixen.\n_START_SECTION_\nCr\xc3\xadtiques negatives\n_START_PARAGRAPH_\nL'assignatura ha aixecat certa pol\xc3\xa8mica en alguns sectors, que la qualifiquen d'adoctrinament per part de l'Estat i reclamen la llibertat dels pares per escollir una opci\xc3\xb3 d'educaci\xc3\xb3 moral o una altra per als seus fills. Critiquen sobretot la part del temari relativa a l'afectivitat i la fam\xc3\xadlia. El PP i certs sectors de l'esgl\xc3\xa9sia cat\xc3\xb2lica demanen fins i tot l'objecci\xc3\xb3 de consci\xc3\xa8ncia per part dels alumnes._NEWLINE_Des dels moviments de renovaci\xc3\xb3 pedag\xc3\xb2gica tamb\xc3\xa9 es critica l'assignatura per\xc3\xb2 perqu\xc3\xa8 pensen que l'educaci\xc3\xb3 en valors ha d'amarar totes les \xc3\xa0rees de l'escola i no limitar-se a unes hores concretes i a m\xc3\xa9s a m\xc3\xa9s no presents a tots els curs de l'ensenyament obligatori. A part, expliquen que no \xc3\xa9s clar el perfil de professor que hauria d'impartir aquesta mat\xc3\xa8ria.\n_START_SECTION_\nEl cas valenci\xc3\xa0\n_START_PARAGRAPH_\nLa Conselleria d'Educaci\xc3\xb3 de la Generalitat Valenciana va prendre la decisi\xc3\xb3, emparant-se en el seu Pla d'Extensi\xc3\xb3 del Triling\xc3\xbcisme, que aquesta assignatura siga impartida en angl\xc3\xa8s. Aquesta decisi\xc3\xb3 va ser molt q\xc3\xbcestionada des de distints sectors, que, fins i tot, van presentar recurs legals. El primer examen parcial d'aquesta assignatura va tindre com a resultat que, dels aproximadament dos-cents alumnes examinats en dos Col\xc2\xb7legis Secund\xc3\xa0ris (ESO), nom\xc3\xa9s un va aprovar (un alumne brit\xc3\xa0nic).\n_START_SECTION_\nDefensors\n_START_PARAGRAPH_\nPer contra els defensors de l'assignatura addiuen que \xc3\xa9s una \xc3\xa0rea que s'imparteix a partir de la recomanaci\xc3\xb3 del Consell d'Europa de 2002 i que la majoria de pa\xc3\xafsos de la UE tenen una mat\xc3\xa8ria similar on s'ensenyen els fonaments de l'Estat de dret per incidir en la millora de la conviv\xc3\xa8ncia i en els valors compartits, a m\xc3\xa9s a m\xc3\xa9s, algunes ONG, com Amnistia Internacional, consideren que hi ha un d\xc3\xa8ficit d'educaci\xc3\xb3 en drets humans, que mat\xc3\xa8ries com aquesta poden solucionar._NEWLINE_Diuen que hi ha molt marge per adaptar el temari a l'ideari de cada escola i de cada mestre, de manera que no es pot parlar d'un missatge \xc3\xbanic i adoctrinador, sin\xc3\xb3 que existeix la mateixa varietat que a qualsevol altra \xc3\xa0rea del coneixement escolar. L'assignatura recull part dels continguts d'\xc3\xa8tica que es donaven a les escoles sense cap oposici\xc3\xb3 per\xc3\xb2 fa \xc3\xa8mfasi en debats actuals no reflectits en lleis anteriors sobre educaci\xc3\xb3 en valors, educaci\xc3\xb3 en drets humans, educaci\xc3\xb3 en comunicaci\xc3\xb3 aix\xc3\xad com la diversitat de models familiars o els reptes de la immigraci\xc3\xb3."